Il-Kunsill qabel li jsaħħaħ il-missjoni ċivili EUCAP Sahel Niger bħala parti mill-azzjonijiet tal-Unjoni Ewropea kontra l-migrazzjoni irregolari. L-UE se toffri lill-awtoritajiet Niġerini appoġġ għall-prevenzjoni tal-migrazzjoni irregolari għall-ġlieda kontra l-kriminalità assoċjata magħha . Dan ikun jinkludi pariri dwar strateġija relatata u taħriġ għas-servizzi tas-sigurtà Niġerini. L-EUCAP Sahel Niger ikollha wkoll stazzjonament f'Agadez, ċentru ewlieni ta' traffikar fir-rotta lejn il-Libja. Federica Mogherini, ir-Rappreżentant Għoli għall-Affarijiet Barranin u l-Politika ta' Sigurtà u Viċi President tal-Kummissjoni, qalet: "Illum l-UE tikkonferma li qed tassumi r-responsabbiltajiet tagħha, bi sħab ma' pajjiżi importanti u b'mod komprensiv. Ġimagħtejn wara t-talba tal-Kunsill Ewropew biex jiżdied l-appoġġ tagħna lill-pajjiżi sħab kontra l-flussi migratorji irregolari, qbilna li nsaħħu l-preżenza tagħna fin-Niġer: 90% tal-migranti mill-Afrika tal-Punent jgħaddu min-Niġer. Hu biss b'ħidma konġunta mal-pajjiżi tal-oriġini u ta' tranżitu, mal-Unjoni Afrikana u man-NU, li jirnexxielna nindirizzaw il-kawżi fundamentali tal-emerġenza waqt li nisfrattaw l-organizzazzjonijiet kriminali u ngħinu l-migranti jaħarbu minnhom". In-Niġer jinsab f'pożizzjoni ġeografika kritika għall-flussi migratorji lejn l-Ewropa: 90% tal-migranti mill-Afrika tal-Punent jgħaddu min-Niger fi triqithom lejn il-Libja. Nofs il-migranti li waslu irregolarment l-Italja fl-2014 ġew mil-Libja, skont l-aġenzija tal-UE għall-ġestjoni tal-fruntieri, il-Frontex. L-EUCAP Sahel Niger diġà tipprovdi pariri u taħriġ biex tappoġġa l-awtoritajiet Niġerini fit-tisħiħ tal- kapaċitajiet tagħhom għall-ġlieda kontra t-terroriżmu u l-kriminalità organizzata . Il-missjoni taħdem biex tippromwovi l-interoperabbiltà tal-forzi tas-sigurtà Niġerini, tiżviluppa l-kapaċitajiet ta' investigazzjoni kriminali, tiffaċilita l-koordinament tal-ġlieda kontra t-terroriżmu u l-kriminalità organizzata kif ukoll ittejjeb is-sostenibbiltà tal-forzi tas-sigurtà. L-EUCAP hija inkorporata fl-istrateġija reġjonali tal-UE għas-sigurtà u l-iżvilupp fis-Saħel. Madwar 50 espert internazzjonali minn 12-il stat membru tal-UE bħalissa qed jaħdmu f'din il-missjoni, li hija bbażata f'Niamey. Minn Mejju 2014 'l hawn, il-Kap tal-Missjoni kien Filip de Ceuninck mill-Belġju. Id-deċiżjoni ttieħdet fil-Kumitat Politiku u ta' Sigurtà tal-Kunsill. Skeda informattiva dwar EUCAP SAHEL Niger